Dôvodová správa

A. Všeobecná časť

Návrh zákona o geodézii a kartografii a o zmene a doplnení zákona Národnej rady Slovenskej republiky č. 216/1995 Z. z. o Komore geodetov a kartografov v znení neskorších predpisov (ďalej len „návrh zákona“) predkladá Úrad geodézie, kartografie a katastra Slovenskej republiky (ďalej len „ÚGKK SR“) na rokovanie Legislatívnej rady vlády Slovenskej republiky ako iniciatívny materiál. 

Predkladaný návrh zákona vychádza z naliehavých potrieb praxe, pričom hlavným zámerom je korektne a systematicky definovať a upraviť základné pojmy, vzťahy, kompetencie, a taktiež práva a povinnosti na úseku geodézie a kartografie. Keďže návrh zákona sa pripravoval spolu s návrhom nového katastrálneho zákona, zmeny z neho vyplývajúce úzko súvisia so zmenami obsiahnutými v návrhu nového katastrálneho zákona.
	
V predkladanom návrhu zákona sa definuje predmet zákona vo vzťahu k úseku geodézie a kartografie, a to na geodetické referenčné systémy, štátnu správu na úseku geodézie a kartografie, vykonávanie geodetických a kartografických činností na úseku geodézie a kartografie, informačný systém geodézie a kartografie, zriaďovanie, ochranu a odstraňovanie zariadení geodetického bodu, štandardizáciu geografických názvov a ich používanie, štátny dozor na úseku geodézie a kartografie a zodpovednosť za porušenie povinností na úseku geodézie. Oproti právnej úprave platnej v súčasnosti je z pôsobnosti tohto návrhu zákona vyňatý úsek katastra nehnuteľností, ktorý upravuje návrh nového katastrálneho zákona.

	Návrh zákona reaguje tiež na legislatívne zmeny, uskutočnené v nedávnej minulosti, naposledy prijatím vyhlášky č. 26/2014 Z. z., ktorou sa mení a dopĺňa vyhláška Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov. Tieto zmeny boli vyvolané najmä nesúladom a nejednoznačnosťou pri používaní realizácií geodetických referenčných systémov pre určovanie polohy. Uvedená vyhláška tieto zmeny dočasne riešila, avšak už pri jej schválení ÚGKK SR pracoval na riešení, ktoré má byť systematické a stabilné, keďže jeho reálnou projekciou je definovanie takmer 4 miliónov pozemkov na zemskom povrchu v rámci celej Slovenskej republiky. Z tohto dôvodu je v návrhu zákona definovaný geodetický referenčný systém pre určovanie polohy, a to Súradnicový systém Jednotnej trigonometrickej siete katastrálnej (S-JTSK) a jeho dve realizácie – JTSK a JTSK03.

Realizácia JTSK je od 1. mája 2013 záväznou realizáciou pre všetky činnosti, ktoré súvisia s vedením a aktualizáciou súboru geodetických informácií katastra nehnuteľností a od 15. februára 2014 aj pre geodetické a kartografické činnosti na úseku geodézie a kartografie, ktorých výsledky sú dokumentované v rezortných informačných systémoch a v ďalších informačných systémoch o území s podrobnosťou máp veľkých mierok. 

JTSK03 je realizácia, ktorá má matematicky jednoznačne definovaný vzťah k ETRS89 a je primárne určená pre potreby transformácie medzi ETRS89 a JTSK (a naopak), hlavne pri geodetických meraniach vykonávaných prostredníctvom globálnych navigačných satelitných systémov (GNSS). Pretože väčšina geodetických meraní sa v súčasnosti vykonáva s využitím technológií GNSS a výsledky týchto meraní je potrebné (osobitne pre preberanie a dokumentovanie výsledkov geodetických a kartografických činností do rezortných informačných systémov) transformovať do JTSK, je nevyhnutné definovať takú transformáciu, ktorá zabezpečí jednotnosť a jednoznačnosť výsledkov. Z tohto dôvodu je v návrhu zákona ustanovená Rezortná transformačná služba ako služba zabezpečujúca jednoznačnosť a jednotnosť transformovania súradníc bodov medzi realizáciami  ETRS89 a JTSK (a naopak). Je publikovaná ako všeobecne dostupná webová aplikácia.

Návrh zákona definuje geodetické a kartografické činnosti na úseku geodézie a kartografie. Zároveň stanovuje spôsobilosť pre fyzické osoby a právnické osoby na vykonávanie v návrhu zákona špecifikovaných geodetických a kartografických činností, a to najmä podmienky vzdelania a prax v odbore geodézia a kartografia. Vzhľadom na prepojenosť geodetických a kartografických činností na úseku geodézie a kartografie a na úseku katastra je spôsobilosť na výkon týchto činností v predkladanom návrhu zákona upravená a zosúladená s návrhom nového katastrálneho zákona. 

Taxatívne sa uvádzajú geodetické a kartografické činnosti na úseku geodézie a kartografie, ktoré podliehajú autorizačnému overeniu. Oprávnenie na autorizačné overenie sa udeľuje fyzickým osobám podľa zákona Národnej rady Slovenskej republiky č. 216/1995 Z. z. o Komore geodetov a kartografov v znení neskorších predpisov; pre špecifické geodetické a kartografické činnosti (týkajúce sa geodetických základov, správy základnej bázy údajov pre geografický informačný systém a tvorby základného štátneho mapového diela) bude platiť povinnosť ich autorizácie podľa špeciálneho režimu – na základe oprávnenia udeleného úradom. Z návrhu zákona boli vyňaté tie geodetické a kartografické činnosti, ktorých výsledky sa preberajú do katastra nehnuteľností, resp. súvisia s katastrom nehnuteľností.

Návrh zákona definuje informačný systém geodézie a kartografie ako informačný systém verejnej správy podľa osobitného zákona (§ 2 písm. b) zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov), a taktiež jeho obsah a členenie na informačný systém geodetických základov, informačný systém základnej bázy údajov pre geografický informačný systém (IS ZBGIS) a metainformačný systém. Upravuje sa spôsob poskytovania údajov a služieb z neho a súčinnosť prevádzkovateľa informačného systému geodézie a kartografie a povinných osôb podľa zákona č. 3/2010 Z. z. o národnej infraštruktúre pre priestorové informácie.

Stanovujú sa kompetencie úradu pri štandardizácii geografických názvov a určujú sa podmienky  záväznosti používania štandardizovaných geografických názvov pre vydavateľov kartografických diel, odborných publikácií, turistickej literatúry, učebníc, na používanie v tlači a iných prostriedkoch masovej komunikácie a v úradnej činnosti orgánov verejnej správy.

V nadväznosti na rozlišovanie geodetických a kartografických činností na úseku katastra nehnuteľností na jednej strane a na úseku geodézie a kartografie na druhej strane bolo potrebné pristúpiť aj vypracovaniu návrhu novely zákona č. 216/1995 Z. z. o Komore geodetov a kartografov v znení neskorších predpisov.

Ustanovuje sa štátny dozor na úseku geodézie a kartografie, ktorý bude vykonávať ÚGKK SR prostredníctvom katastrálnej inšpekcie, a taktiež zodpovednosť za porušenie povinností na úseku geodézie a kartografie.
Návrh novely zákona č. 216/1995 Z. z. o Komore geodetov a kartografov v znení neskorších predpisov upravuje kompetenciu Komory geodetov a kartografov viesť zoznam autorizovaných geodetov a kartografov na vykonávanie geodetických a kartografických činností na úseku geodézie a kartografie a vydávanie súvisiacich autorizačných pečiatok. Pôvodne sa táto kompetencia vzťahovala aj na vedenie zoznamu autorizovaných geodetov a kartografov na úseku katastra nehnuteľností. Návrh novej právnej úpravy prenáša vedenie zoznamu autorizovaných geodetov a kartografov na úseku katastra nehnuteľností a vydávanie súvisiacich autorizačných pečiatok na ÚGKK SR. Navrhovaná zmena má za cieľ znížiť administratívnu záťaž uchádzačov o získanie osobitnej odbornej spôsobilosti, sprehľadniť a zefektívniť systém permanentného vzdelávania autorizovaných geodetov a kartografov na úseku katastra nehnuteľností a optimalizáciu celého procesu zahŕňajúceho tvorbu právnych a technických predpisov, preskúšavanie osobitnej odbornej spôsobilosti, vydávanie a odoberanie súvisiacich osvedčení, úradné overovanie výsledkov geodetických a kartografických činností preberaných do katastra nehnuteľností, štátny dozor nad komplexnou problematikou aktualizácie súboru geodetických informácií a vydávanie autorizačných pečiatok a vedenie zoznamu autorizovaných geodetov a kartografov.

V nadväznosti na právnu úpravu geodetických a kartografických činností na úseku geodézie a kartografie a geodetické a kartografické činnosti na úseku katastra nehnuteľností bolo potrebné upraviť príslušné ustanovenia zákona č. 455/1991 Zb. o živnostenskom podnikaní (živnostenský zákon) v znení neskorších predpisov. 

Dopady návrhu zákona na rozpočet verejnej správy, na podnikateľské prostredie, na sociálne prostredie, na životné prostredie a vplyv na informatizáciu spoločnosti sú uvedené v doložke vybraných vplyvov.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

              Účinnosť zákona sa navrhuje od 1. júla 2015.